Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 95/14/7707	Prešov, 4.6.2015
EEČ : 2-58-341-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedný pracovník (SZČO) FO XXXXX-TAMI so sídlom Námestie sv. Martina 47, 082 71 Lipany, IČO: 34 813 551 zrazil z miezd zamestnancov tejto spoločnosti splatné poistné na sociálne zabezpečenie (nemocenské, dôchodkové, v nezamestnanosti) vo výške 1.612,49 Eur a toto neodviedol Sociálnej poisťovni, pobočka XXXXX, ul. Masarykova č. 1 za obdobie od 02/2004, 05/2004, 11/2004, 11/2007, 12/2007, 03/2008, 04/2008, 06/2008, 11/2008, 11/2011, hoci v dni splatnosti poistného mal dostatok voľných disponibilných finančných prostriedkov na ich úhradu v plnej výške, okrem mesiacov 11/2006, 05/2008, 11/2009, 11/2010, 10/2013, kedy mal disponibilné finančné prostriedky len na čiastkovú úhradu poistného vo výške 546,63 Eur, ďalej splatné poistné na verejné zdravotné poistenie v sume 12,07 Eur a toto neodviedol poisťovni Všeobecná zdravotná poisťovňa, a. s. pobočka XXXXX, ul. Kúpeľná č. 5 XXXXX za obdobie od 11/2011 hoci v dni splatnosti mal dostatok voľných disponibilných finančných prostriedkov na ich úhradu v plnej výške, okrem mesiacov 11/2010, 10/2013, kedy mal disponibilné finančné prostriedky len na čiastkovú úhradu poistného vo výške 5,42 Eur a taktiež splatné poistné na verejné zdravotné poistenie a toto neodviedol poisťovni UNION zdravotná poisťovňa, a. s. Bajkalská 29/A, Bratislava za obdobie od 11/2009, 11/2010, 10/2013 hoci v dni splatnosti mal disponibilné finančné prostriedky len na čiastkovú úhradu poistného vo výške 54,42 Eur, čím takýmto konaním si zabezpečil neoprávnený finančný prospech na úkor Sociálnej poisťovne, pobočka XXXXX, ul. Masarykova č. 1, Všeobecnej zdravotnej poisťovne, a. s. pobočka XXXXX, ul. Kúpeľná č. 5, Union zdravotnej poisťovne, a.s . Bajkalská 29/A Bratislava celkom vo výške 2.231,03 Eur.

lebo zanikla trestnosť činu

Odôvodnenie:
	Vyšetrovateľ Okresného riaditeľstva PZ Odboru kriminálnej polície  XXXXX uznesením ČVS:ORP-1485/OEK-PO-2013 zo dňa 27.1.2014 podľa § 199 ods. 1 Trestného poriadku začal trestné stíhanie vo veci prečinu nezaplatenia dane a poistného podľa § 278 ods. 1 Trestného zákona a zločinu neodvedenia dane a poistného podľa § 277 ods. 1, 2 písm. a) Trestného zákona. Následne po vykonaní dokazovania vyšetrovateľ PZ uznesením zo dňa 29.12.2014 podľa § 206 ods. 1 Trestného poriadku vzniesol obvinenie XXXXX pre skutok uvedený vo výroku tohto uznesenia.  Zároveň vyšetrovateľ PZ uznesením zo dňa 29.12.2014 ČVS:ORP-1485/OEK-PO-2013 podľa § 215 ods. 1 písm. b) Trestného poriadku zastavil trestné konanie vo veci prečinu nezaplatenia dane a poistného podľa § 278 ods. 1 Trestného zákona a sčasti aj vo veci zločinu neodvedenia dane a poistného podľa § 277 ods. 1, 2 písm. a) Trestného zákona.  

	Dňa 12.3.2015 predložil vyšetrovateľ PZ tunajšej prokuratúre vyšetrovací spis s návrhom na zastavenie trestného stíhania podľa § 215 ods. 1 písm. h) Trestného poriadku. 

Prečinu neodvedenia dane a poistného podľa § 277 ods. 1 Trestného zákona sa dopustí ten, kto vo malom rozsahu zadrží a neodvedie určenému príjemcovi  splatnú daň, poistné na sociálne poistenie, verejné zdravotné poistenie a príspevok na starobné dôchodkové sporenie, ktoré zrazí alebo vyberie podľa zákona v úmysle zadovážiť sebe alebo inému neoprávnený prospech.

Podľa § 125 ods. 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.
 
Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Podľa § 86 ods. 1 písm. e) Trestného zákona trestnosť činu zaniká aj vtedy ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 86 ods. 2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

	Podľa § 128 ods. 5 Trestného zákona postihnutým za obdobný čin sa na účely tohto zákona rozumie ten, komu za obdobný čin bola uložená sankcia alebo iné opatrenie za priestupok alebo iný obdobný delikt. To neplatí ak je uložená sankcia alebo iné opatrenie zahladené.  

V rámci vykonaného vyšetrovania bol k veci vypočutý obv. XXXXX, splnomocnenec Sociálnej poisťovne Ing. Pavluvčíková, splnomocnenec Všeobecnej zdravotnej poisťovne JUDr. Olejníková, splnomocnenec poisťovne Union JUDr. Lováni a splnomocnenec Daňového úradu JUDr. Olexa, bol vypracovaný znalecký posudok č. 43/2014 znalca z odboru Ekonómia a manažment, odvetvie účtovníctvo a daňovníctvo, boli zabezpečené listinné dôkazy týkajúce sa výšky jednotlivých dlhov na poistnom, účtovné doklady, daňové priznania, výpisy z účtov, doklady o zaplatení dlhov, výpis zo živnostenského registra a odpis z registra trestov obv. XXXXX.  
 
Vyšetrovaním bolo jednoznačne preukázané, že obv. XXXXX bol ako samostatne zárobkovo činná osoba povinný po zrazení príslušných odvodov z hrubých miezd svojich zamestnancov tieto odviesť Sociálnej poisťovni, VŠZP a poisťovni Union. Znaleckým dokazovaním bolo zistené, že v určitých obdobiach,  pre ktoré bolo uznesením začaté trestné stíhanie však obvinený nemal dostatok finančných prostriedkov na zaplatenie a odvedenie poistného príslušným inštitúciám a preto bolo trestné stíhanie pre skutky spáchané v týchto obdobiach zastavené uznesením vyšetrovateľa PZ zo dňa 29.12.2014. Zároveň zo znaleckého posudku vyplynulo, že v určitých obdobiach mal obvinený dostatok finančných prostriedkov na úhradu poistného a pre tieto obdobia mu bolo vznesené obvinenie uznesením vyšetrovateľa PZ zo dňa 29.12.2014. Následným dokazovaním bolo zistené, že obvinený po začatí trestného stíhania uhradil poškodenej Sociálnej poisťovni sumu 4.181,46,- € dňa 30.9.2014 a 11.11.2014, poškodenej VŠZP sumu 9,09,-€ dňa 6.2.2015, poškodenej poisťovni Union sumu 90,72,-€ v dňoch 3.10.2014 a 16.2.2015. 

Z odpisu registra trestov vyplýva, že obv. XXXXX bol doposiaľ 3-krát súdne trestaný v roku 1991, r. 2006 a naposledy rozsudkom Okresného súdu v Prešove č.k. 1T41/2010 zo dňa 20.5.2011 v spojení s uznesením Krajského súdu v Prešove č.k. 2To 86/11 zo dňa 19.1.2012, ktorým bol uznaní vinným zo spáchania prečinu podvodu podľa § 221 ods. 1, 2 Trestného zákona. Dňa 2.1.2013 mu bol uložený podmienečný trest odňatia slobody odpustený amnestiou a na páchateľa sa hľadí akoby nebol odsúdený. Lustráciou bolo zistené, že voči obv. XXXXX je v súčasnosti vedené súdne konanie č. 1 T 67/12 pre zločin neodvedenia dane a poistného podľa § 277 ods. 1, 2 písm. b) Trestného zákona, ktoré doposiaľ nebolo právoplatne ukončené. Z výpisu evidencie priestupkov vyplýva, že obv. XXXXX bol doposiaľ 9-krát priestupkovo riešený z toho 1-krát za priestupok proti občianskemu spolunažívaniu a 8-krát za dopravné priestupky.        
	
Z vyššie uvedeného je zrejmé, že na základe náležite zisteného skutkového stavu v zmysle § 2 ods. 10 Trestného poriadku je možné konštatovať, že sa skutok stal, tak ako je to uvedené vo výroku tohto uznesenia, a že sa ho dopustil obvinený XXXXX.
	
Zároveň bolo preukázané, že obvinený v plnej výške dodatočne uhradil poškodeným inštitúciám dlh na poistnom vyčíslený v uznesení o vznesení obvinenia a súčasne nebol v predchádzajúcich dvadsiatich štyroch mesiacoch za obdobný trestný čin postihnutý ani voči nemu nebolo zastavené trestné stíhanie z dôvodu zániku trestnosti trestného činu, čím boli splnené zákonom stanovené podmienky pre uplatnenie inštitútu účinnej ľútosti  podľa § 86 ods. 1 písm. e) Trestného zákona.

Vzhľadom na vyššie uvedené skutočnosti bolo potrebné trestné stíhanie obv. XXXXX pre skutok uvedený vo výroku tohto uznesenia podľa § 215 ods. 1 písm. h) Trestného poriadku s poukazom na § 86 ods. 1 písm. e) Trestného zákona zastaviť, pretože z dôvodu účinnej ľútosti zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Zuzana Goliašová
prokurátorka